prekvapil. Podľa predsedu klubu Stanislava Gaľu Šimko s nimi svoj krok nekonzultoval.
Gaľa zatiaľ nevedel povedať, ako Šimkov odchod ovplyvní činnosť jeho poslaneckého klubu, ani to, či stoja za súčasným vedením strany. "Túto sobotu máme v Žiari nad Hronom stranícky snem. Potom budeme vedieť, akým smerom sa bude uberať vývoj nášho klubu."
O svojom ďalšom politickom smerovaní rozmýšľa aj poslanec Národnej rady SR Alexej Ivanko zo SF. Minulý týždeň sa stal predsedom miestnej organizácie Slobodného fóra (SF) v Michalovciach. "Pravdepodobne zajtra padne v michalovskej straníckej organizácii definitívne rozhodnutie. Z Michaloviec odíde v sobotu na snem plný autobus delegátov, kde vyjadríme svoj názor," povedal.
Poslanec Alexej Ivanko netají svoju ústretovosť voči vládnej koalícii. Dokonca už povedal cenu za svoj hlas pre vládny návrh rozpočtu na budúci rok. Chce presadiť vo vláde výstavbu diaľnice z Budimíra do Pozdišoviec, ktoré sú v okrese Michalovce. "Prišiel som s touto iniciatívou, ale podporuje ma aj KDH a niektorí opoziční poslanci. Zemplín potrebuje lepšiu infraštruktúru, inak bude jeho investičný potenciál nulový."
Ivanko povedal, že už rokoval o diaľnici s ministrom dopravy, ktorý mu sľúbil zaradenie tejto stavby do investičného plánu na rok 2005. Za výstavbu cestnej komunikácie, ktorá by prepojila Dolný Zemplín s košicko - prešovskou diaľnicou, podľa neho lobujú v Bratislave aj ďalší poslanci republikového parlamentu zo zemplínskeho regiónu - Ján Rusnák (SDKÚ) z Vinného, Andrej Hajduk (KDH) z Hatalova a Vlastimil Ondrejka (ANO) zo Sečoviec.
Poslanecký klub SF v mestskom zastupiteľstve v Michalovciach vznikol tento rok v apríli po tom, čo sedem mestských poslancov opustilo SDKÚ. Podľa Gaľu išlo o ich spoločné rozhodnutie, ktoré dozrievalo dlhší čas a nebolo len bezprostrednou reakciou na kauzu "skupinka". "Bol to iba jeden z motívov. Nesúhlasili sme najmä s tým, ako sa v meste robila komunálna politika, ktorá bola v rozpore so zásadami SDKÚ," povedal.
Po odchode siedmich poslancov do SF nezostal vládnej SDKÚ v michalovskom parlamente ani jeden jej zástupca. Svoj klub na úrovni samosprávy má SF v regióne Zemplína len v Michalovciach a v rámci kraja už len v košickom mestskom parlamente.